32000L0071
L 287/46
JURNALUL OFÍCIAL AL UNIUNII EUROPENE
DIRECTIVA 2000/71/CE A COMISIEI
din 7 noiembrie 2000
de adaptare la progresul tehnic a metodelor de măsurare prevăzute în anexele I, II, III și IV la Directiva 98/70/CE a Parlamentului European și a Consiliului în conformitate cu articolul 10 al acesteia
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CE a Consiliului (1), în special articolul 10,
întrucât:
(1)
Directiva 98/70/CE stabilește specificațiile de mediu pentru benzina fără plumb și pentru motorină. Anexele I-IV la directiva în cauză indică metodele de testare și datele de publicare ale acestora care se utilizează pentru determinarea calității benzinei și a motorinei în funcție de aceste specificații de mediu.
(2)
Standardele europene 228 și 590 stabilesc, de asemenea, specificații calitative pentru benzină, respectiv pentru motorină, pentru a asigura funcționarea corectă a acestor produse. Aceste standarde au fost actualizate și adoptate recent de Comitetul European pentru Standardizare la 29 octombrie 1999, iar metodele de testare pentru anumiți parametri de calitate care figurează, de asemenea, ca specificații de mediu în anexele I-IV la Directiva 98/70/CE au fost actualizate sau modificate pentru a ține cont de progresul tehnic. Metodele de testare indicate în anexele I-IV trebuie să fie conforme cu cele din standardele europene 228 și 590, pentru a facilita punerea în aplicare a directivei și a asigura adaptarea acesteia la progresul tehnic.
(3)
Măsurile prevăzute prin prezenta directivă sunt în conformitate cu avizul comitetului prevăzut în articolul 10, înființat, inter alia, pentru a asista Comisia în adaptarea Directivei 98/70/CE la progresul tehnic,
ADOPTĂ PREZENTA DIRECTIVĂ:
Articolul 1
Anexele I-IV la Directiva 98/70/CE se înlocuiesc cu anexele I-IV la prezenta directivă.
Articolul 2
(1) Statele membre pun în aplicare acte cu putere de lege și acte administrative necesare pentru a se conforma prezentei directive până la 1 ianuarie 2001. Statele membre informează de îndată Comisia cu privire la aceasta.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 7 noiembrie 2000.